

KLASA: 120-02/23-01/2

URBROJ: 2182-9-23-1

Oklaj, 15. prosinca 2023. godine

Na temelju članaka 2., 3., 4., 5., 7. 14., 15. i 16. Zakona o plaćama u lokalnoj i područnoj (regionalnoj) samoupravi (28/10, 10/23) te članka 25. Statuta Općine Promina (Službeno glasilo Općine Promina 01/21 i 04/21), Općinsko vijeće Općine Promina, na svojoj 15. sjednici, održanoj dana ­­15. prosinca 2023. godine, donosi

**Odluku o plaći općinskog načelnika ako dužnost obavlja profesionalno**

Članak 1.

Ovom Odlukom određuju se osnovica i koeficijent za obračun plaće općinskog načelnika i njegove naknade za rad ako dužnost obavlja profesionalno.

Članak 2.

Plaća općinskog načelnika ako dužnost obavlja profesionalno utvrđuje se na način da se osnovica za obračun plaće, odnosno naknade za rad, množi s pripadajućim koeficijentom.

Osnovica za obračun plaće, odnosno naknade za rad, sukladno stavku 1. ovog članka iznosi 770,00 eura.

Članak 3.

Općinskom načelniku koji dužnost obnaša profesionalno utvrđuje se pripadajući koeficijent za obračun plaća:

1. za općinskog načelnika ………………..………. 3,00

Plaću općinskog načelnika čini umnožak koeficijenata i osnovice za izračun plaće te se uvećava za 0,5% za svaku navršenu godinu radnog staža, ali ukupno najviše za 20%.

Članak 4.

Ako bi plaća općinskom načelniku, bez uvećanja na radni staž, dosegla razinu ograničenja iz članka 4. stavka 1. alineje 5. Zakona o plaćama u lokalnoj i područnoj (regionalnoj) samoupravi (28/10, 10/23) ili u masi plaća zaposlenih, na prvoj dosegnutoj razini ograničenja osnovica za izračun plaće se zamrzava do visine koja množenjem s pripadajućim koeficijentom daje dosegnuto ograničenje.

Osnovica za izračun plaće općinskom načelniku koja množenjem s pripadajućim koeficijentom daje izračun plaće do dosegnutog ograničenja iz stavka 1. ovog članka, primjenjuje se i za izračun drugih plaća i naknada propisanih ovom Odlukom.

Članak 5.

Za vrijeme obavljanja dužnosti općinski načelnik ne podliježe obvezi prisutnosti na radu u propisanom radnom vremenu, kao ni obvezi obavještavanja i opravdavanja izostanka s rada, a za vrijeme odsutnosti ostvaruje pravo na plaću iz članka 2. ove Odluke.

Članak 6.

Dužnosnicima se ne utvrđuje pravo na godišnji odmor, na plaćeni i neplaćeni dopust, regres, jubilarnu nagradu, otpremninu ni druga materijalna prava iz radnog odnosa, niti imaju pravo na naknadu s osnove navedenih materijalnih prava koja pripadaju službenicima i namještenicima. Dužnosnicima ne pripada pravo na bilo kakve dodatke na plaću, osim uvećanja od 0,5% za svaku navršenu godinu radnog staža.

Članak 7.

Dužnosnici imaju pravo na naknadu stvarnih materijalnih troškova koji nastanu u vezi s obavljanjem dužnosti (dnevnica, troškovi prijevoza i ostali troškovi službenog puta), pravo na korištenje službenog vozila, kao i druga prava koja se utvrđuju posebnim aktom. Visina naknade za putne troškove iz stavka 1. ovog članka utvrđuje se u visini neoporezivog iznosa sukladno Pravilniku o porezu na dohodak koji je na snazi na dan isplate.

Članak 8.

Pojedinačna rješenja o visini plaće općinskog načelnika donosi pročelnik Jedinstvenog upravnog odjela Općine Promina.

Protiv rješenja iz stavka 1. ovoga članka žalba nije dopuštena, ali se može pokrenuti upravni spor u roku od 30 dana od dana dostave rješenja.

Sredstva za provedbu ove odluke osiguravaju se u Proračunu Općine Promina, a njihovu isplatu vrši Jedinstveni upravni odjel Općine Promina, temeljem donesenih rješenja.

Članak 9.

Stupanjem na snagu ove Odluke prestaje važiti Odluka o plaći općinskog načelnika ako dužnost obavlja profesionalno (Službeno glasilo Općine Promina 13/22).

Članak 10.

Ova Odluka stupa na snagu osmog dana od dana objave u Službenom glasilu Općine Promina.

OPĆINSKO VIJEĆE

OPĆINE PROMINA

PREDSJEDNICA:

Davorka Bronić