

KLASA: 363-05/23-01/9

URBROJ: 2182-9-23-1

Oklaj, 15. prosinca 2023. godine

Temeljem članka 95. Zakona o komunalnom gospodarstvu (NN 68/18, 110/18, 32/20), članka 31. Statuta Općine Promina (Službeno glasilo Općine Promina 01/21 i 04/21), Općinsko vijeće Općine Promina na svojoj 15. sjednici održanoj 15. prosinca 2023. godine, donosi:

**ODLUKU**

**o komunalnoj naknadi**

**I. OSNOVNE ODREDBE**

**Članak 1.**

Ovom Odlukom utvrđuju se naselja u Općini Promina u kojima se naplaćuje komunalna naknada, svrha komunalne naknade, područja zona u Općini Promina, koeficijenti zona (Kz), koeficijenti namjene (Kn), rok plaćanja komunalne naknade, nekretnine važne za Općinu Promina koje se u potpunosti ili djelomično oslobađaju od plaćanja komunalna naknade, obveznici i obveza plaćanja komunalne naknade, obračun komunalne naknade, uvjeti zbog kojih se u pojedinačnim slučajevima može odobriti potpuno ili djelomično oslobođenje od obveze plaćanja komunalne naknade, rješenje o komunalnoj naknadi.

**II. SVRHA KOMUNALNE NAKNADE**

**Članak 2.**

Komunalna naknada je prihod proračuna Općine Promina, a plaća se za održavanje komunalne infrastrukture.

Koristi se za :

* financiranje održavanja i građenje komunalne infrastrukture,
* financiranje građenja i održavanja objekata predškolskog, školskoga, zdravstvenog i

socijalnog sadržaja, javnih građevina sportske i kulturne namjene te poboljšanja energetske učinkovitosti zgrada u vlasništvu Općine Promina ako se time ne dovodi u pitanje mogućnost održavanja i građenje komunalne infrastrukture.

**Članak 3.**

Komunalna naknada plaća se za:

* stambeni prostor,
* poslovni prostor,
* građevinsko zemljište koje služi za obavljanje poslovne djelatnosti,
* neizgrađeno građevinsko zemljište,

dakle za nekretnine koje se nalaze na području na kojem se najmanje obavljaju komunalne djelatnosti održavanja nerazvrstanih cesta i održavanje javne rasvjete i koje su opremljene najmanje pristupnom cestom, niskonaponskom električnom mrežom i vodom prema mjesnim prilikama te čini sastavni dio infrastrukture Općine Promina.

Građevinskim zemljištem koje služi obavljanju poslovne djelatnosti smatra se zemljište koje se nalazi unutar ili izvan granica građevinskog područja, a na kojem se obavlja poslovna djelatnost.

Neizgrađenim građevinskim zemljištem smatra se zemljište koje se nalazi unutar granica građevinskog područja na kojemu se u skladu s propisima kojima se uređuje prostorno uređenje i gradnja mogu graditi zgrade stambene ili poslovne namjene, a na kojemu nije izgrađena zgrada ili na kojemu postoji privremena građevina za čiju izgradnju nije potrebna građevinska dozvola. Neizgrađenim građevinskim zemljištem smatra se i zemljište na mojemu se nalazi ruševina zgrade.

Garažni i poslovni prostor unutar vojne građevine i građevinsko zemljište unutar vojne lokacije ne smatraju se garažnim i poslovnim prostorom te građevinskim zemljištem koje služi obavljanu poslovne djelatnosti i smislu odredbi ovog članka.

**III. OBVEZNICI PLAĆANJA KOMUNALNE NAKNADE**

**Članak 4.**

Komunalnu naknadu plaća vlasnik, odnosno korisnik nekretnine iz članak 3. ove Odluke.

Korisnik nekretnine iz prethodnog stavka ovog članka plaća komunalnu naknadu ako:

* je na njega obveza plaćanja te naknade prenesena pisanim ugovorom,
* nekretninu koristi bez pravnog osnova ili
* se ne može utvrditi vlasnik.

Vlasnik nekretnine solidarno jamči za plaćanje komunalne naknade ako je obveza plaćanja te naknade prenesena na korisnika nekretnine pisanim ugovorom.

**IV. OBVEZA PLAĆANJA KOMUNALNE NAKNADE**

**Članak 5.**

Obveza plaćanja komunalne naknade nastaje:

* danom izvršnosti uporabne dozvole, odnosno danom početka korištenja nekretnine

koja se koristi bez uporabne dozvole.

* danom sklapanja ugovora kojim se stječe vlasništvo ili pravo korištenja nekretnine
* danom pravomoćnosti odluke tijela javne vlasti kojim se stječe vlasništvo nekretnine
* danom početka korištenja nekretnine koja se koristi bez pravne osnove.

Obveznik plaćanja komunalne naknade dužan je u roku od 15 dana nastanka obveze plaćanja komunalne naknade, promjene osobe obveznika ili promjene drugih podataka bitnih za utvrđivanje obveze plaćanja komunalne naknade (promjena obračunske površine nekretnine ili promjena nekretnine), prijaviti Upravnom odjelu za komunalno gospodarstvo, nastanak te obveze, odnosno promjenu tih podataka.

Ako obveznik plaćanja komunalne naknade ne prijavi obvezu plaćanja komunalne naknade, promjenu osobe obveznika ili promjenu drugih podataka bitnih za utvrđivanje obveza plaćanja komunalne naknade u propisanom roku, dužan je platiti komunalnu naknadu od dana nastanka obveze.

**V. PODRUČJA ZONA**

**Članak 6.**

Područja zona u Općini Promina u kojima se naplaćuje komunalna naknada određuju se s obzirom na uređenost i opremljenost područja komunalnom infrastrukturom.

Na području Općine Promina utvrđuje se sjedeće zone:

I. zona – Oklaj

II. zona –ostala naselja u Općini Promina

**VI. KOEFICIJENTI ZONA**

**Članak 7.**

Koeficijenti zone (Kz) iznosi: I. zona 1.00

II. zona 0,90

**VII. KOEFICIJENTI NAMJENE**

**Članak 8.**

Koeficijent namjene (Kn) ovisno o vrsti nekretnine i djelatnosti koja se obavlja, iznosi za:

1. stambeni prostor i prostor koji koriste neprofitne organizacije 1.00
2. garažni prostor 1.00
3. neizgrađeno građevinsko zemljište 0.10
4. poslovni prostor koji služi za obavljanje metaloprerađivačke 3.00

djelatnosti

5. poslovni prostor koji služi za proizvodnju energije 5.00

6. poslovni prostor za prehrambenu djelatnost 1.00

7. poslovni prostor koji služi za obavljanje rudarske djelatnosti 5.00

odnosno eksploataciju, proizvodnju i preradu mineralnih sirovina 5.00

8. poslovni prostor koji služi za obavljanje ostalih proizvodnih djelatnosti 5.00

9. poslovni prostor za trgovačke djelatnosti 6.00

10. poslovni prostor za ugostiteljsku djelatnost 7.00

11. poslovni prostor za intelektualne usluge 10.00

12. poslovni prostor za obrtničke usluge 1.00

13. poslovni prostor za zdravstvene usluge 1.00

14. trafostanice 5.00

Građevinsko zemljište koje služi za obavljanje poslovne djelatnosti koeficijent namjene iznosi 10% koeficijenta namjene koji je određen za poslovni prostor.

Za poslovni se prostor i građevinsko zemljište koje služi obavljanju poslovne djelatnosti, u slučaju kad se poslovna djelatnost ne obavlja više od šest mjeseci u kalendarskoj godini, koeficijent namjene umanjuje se za 50%, ali ne može biti manji od koeficijenta namjene za stambeni prostor, odnosno za neizgrađeno građevinsko zemljište.

**VIII. ROK PLAĆANJA**

**Članak 9.**

Dospijeće plaćanja za komunalnu naknadu za fizičke osobe je 15. travnja, 15. srpnja, 15. listopada tekuće i 15. siječnja naredne kalendarske godine.

Obveznicima plaćanja komunalne naknade dostavljaju se:

* četiri uplatnice za jednu kalendarsku godinu (fizičke osobe)
* šest računa za jednu kalendarsku godinu (pravne osobe).

**Članak 10.**

Kontrolu naplate komunalne naknade kao i ovrhu provodi Jedinstveni upravni odjel Općine Promina na način i po postupku propisanom zakonom kojim se utvrđuje opći odnos između poreznih obveznika i poreznih tijela koja primjenjuju propise o porezima i drugih javnim davanjima, ako Zakonom o komunalnom gospodarstvu nije propisano drugačije.

**IX. OSLOBOĐENJE OD PLAĆANJA KOMUNALNE NAKNADE**

**Članak 11.**

Komunalna naknada ne plaća se za:

1. Zgrade i zemljište u vlasništvu Općine Promina odnosno za djelatnosti koje se pretežitim dijelom financiraju iz proračuna Općine Promina (trgovačko društvo za obavljanje komunalnih djelatnosti, mjesna groblja, deponiji otpada, sportski tereni),
2. Gospodarske zgrade koje služe za spremište poljoprivrednih proizvoda i alata,
3. Staje, svinjci, peradarnici i druge životinjske nastambe,
4. Objekti za koje Općinski načelnik utvrdi da su od posebne važnosti za Općinu Promina.

**Članak 12.**

Na zahtjev vlasnika odnosno korisnika nekretnine potpuno ili djelomično za određeno ili neodređeno vrijeme oslobodit će se od plaćanja komunalne naknade:

1. Osoba odnosno obitelj korisnik zajamčene minimalne naknade Centra za socijalnu skrb.
2. Samohrani roditelj s dvoje ili više maloljetne djece ako u domaćinstvu nema drugih

članova sposobnih za privređivanje a mjesečni prihodi po članu domaćinstva ne prelaze

199,08 eura.

3. Staračko domaćinstvo kojeg je nositelj domaćinstva stariji od 65 godina a živi sam ili

sa suprugom odnosno članovima koje uzdržava a prihodi po članu domaćinstva ne

prelaze 106,18 eura mjesečno uz uvjet da u ovom domaćinstvu nema radno sposobnih

članova niti nasljednika koji su se o njemu/njoj dužni brinuti.

1. Općinski načelnik može posebnom odlukom odobriti posebno ili djelomično oslobađanje od komunalne naknade vlasnika odnosno korisnika nekretnine ako ocijeni da je isti u nemogućnosti plaćati komunalnu naknadu iz razloga koji nisu navedeni u prethodnim točkama, a o tome je dužan izvijestiti Općinsko vijeće do 31.ožujka tekuće godine za prethodnu godinu.

**Članak 13.**

Za slučajeve potpunog ili djelomičnog oslobađanja od plaćanja komunalne naknade iz članka 11. i 12. ove odluke sredstva će se namiriti iz proračuna Općine Promina

**Članak 14.**

Rješenjem o privremenom, djelomičnom ili potpunom oslobađanju od plaćanja komunalne naknade iz članka 12. donosi jedinstveni upravni odjel Općine Promina na temelju pozitivnog mišljenja Općinskog načelnika

Plaćanja komunalne naknade iz članka 12. ove odluke mogu se osloboditi samo obveznici koji

podnesu pismeni zahtjev uz koji su dužni priložiti sve potrebne dokaze o ispunjavanju uvjeta za oslobađanje.

Dokazom u smislu prethodnog stavka smatra se: Rješenje centra za socijalnu skrb , izjava o broju članova domaćinstva te drugi dokazi prema zahtjevu Jedinstvenog upravnog odjela Općine Promina.

**X. ODLUKA O ODREĐIVANJU VRIJEDNOSTI BODA KOMUNALNE NAKNADE**

**Članak 15.**

Općinsko vijeće Općine Promina odlukom utvrđuje vrijednost boda komunalne naknade do kraja studenog tekuće godine koja se primjenjuje od 1. siječnja iduće godine.

Vrijednost boda komunalne naknade određuje se u kunama po m² korisne površine stambenog prostora u prvoj zoni Općine Promina, a polazište za utvrđivanje vrijednosti boda procjena održavanja komunalne infrastrukture iz Programa održavanja komunalne infrastrukture uz uvažavanje i drugih predvidivih i raspoloživih izvora financiranja održavanja komunalne infrastrukture.

Ako općinsko vijeće Općine Promina ne odredi vrijednost boda komunalne naknade do kraja studenog tekuće godine, za obračun komunalne naknade u sljedećoj kalendarskoj godini, vrijednost boda se ne mijenja.

**XI. OBRAČUN KOMUNALNE NAKNADE**

**Članak 16.**

Komunalna naknada obračunava se po m² površine nekretnine za koju se utvrđuje obveza plaćanja komunalne naknade i to za:

* stambeni, poslovni i garažni prostor po jedinici korisne površine koji se utvrđuje na

način propisan Uredbom o uvjetima i mjerilima za utvrđivanje zaštićene najamnine (NN 40/97, 117/05)

* građevinsko zemljište koje služi obavljanu poslovne djelatnosti i neizgrađeno

građevinsko zemljište po jedinici stvarne površine.

Iznos komunalne naknade po metru kvadratnom (m2) površine nekretnine utvrđuje se množenjem:

* koeficijenta zone (Kz),
* koeficijenta namjene (Kn) i
* vrijednost boda komunalne naknade (B).

Formula za obračun godišnjeg iznosa komunalne naknade glasi: KN = B x Kz x Kn x m2

**XII. RJEŠENJE O KOMUNALNOJ NAKNADI**

**Članak 17.**

Rješenje o komunalnoj naknadi donosi Jedinstveni upravni odjel Općine Promina sukladno ovoj Odluci i Odluci o vrijednosti boda komunalne naknade u postupku pokrenutom po službenoj dužnosti.

Rješenje iz prethodnog stavka ovog članka donosi se do 31. ožujka tekuće godine ako se Odlukom predstavničkog tijela Općine Promina mijenja vrijednost boda komunalne naknade ili drugi podatak bitan za njezin izračun u odnosu na prethodnu godinu kao i slučaju promjene drugih podataka bitnih za utvrđivanje obveze plaćanja komunalne naknade.

Rješenjem o komunalnoj naknadi utvrđuje se:

* iznos komunalne naknade po m² nekretnine,
* obračunska površina nekretnine,
* godišnji iznos komunalne naknade
* mjesečni iznos komunalne naknade, odnosno iznos obroka komunalne naknade ako se

naknada ne plaća mjesečno i

* rok za plaćanje mjesečnog iznosa komunalne naknade, odnosno iznosa obroka

komunalne naknade ako se naknada ne plaća mjesečno

Godišnji iznos komunalne naknade utvrđuje se množenjem površine nekretnine za koju se utvrđuje obveza plaćanja komunalne naknade i iznosa komunalne naknade po m2 površine nekretnine.

Ništavo je rješenje o komunalnoj naknadi koje nema propisani sadržaj.

Rješenje o komunalnoj naknadi donosi se i ovršava u postupku i na način propisan zakonom koji se uređuje opći odnos između poreznih obveznika i poreznih tijela koja primjenjuju propise o porezima i drugim javnim davanjima, ako Zakonom o komunalnom gospodarstvu nije propisano drugačije.

Protiv rješenja o komunalnoj naknadi i rješenja o njegovoj ovrsi te rješenja o obustavi postupka, može se izjaviti žalba o kojoj odlučuje upravno tijelo županije nadležno za poslove komunalnog gospodarstva.

**XII. PRIJELAZNE I ZAVRŠNE ODREDBE**

**Članak 18.**

U objektima koji se koriste kao stambeni i kao poslovni prostor, naknada se obračunava posebno za stambeni, a posebno za poslovni prostor.

U objektima koji se koriste kao poslovni prostor, naknada se obračunava posebno za proizvodni, a posebno za poslovni prostor za ostale namjene.

**Članak 19.**

Danom stupanja na snagu ove odluke prestaje važiti Odluka o komunalnoj naknadi (Službeni vjesnik Šibensko-kninske županije broj 1/19)

**Članak 20.**

Ova Odluka stupa na snagu osmog dana od dana objave u Službenom glasilu Općine Promina.

OPĆINSKO VIJEĆE

OPĆINE PROMINA

PREDSJEDNICA:

Davorka Bronić